4 nave americane au eșuat în Gaza. Ambarcațiunile transportă ajutoare pentru palestinieni, prin portul plutitor construit de SUA
Data publicării:
Patru ambarcaţiuni americane, folosite la debarcaderul provizoriu construit de SUA pentru ajutoarele care vin în Fâşia Gaza, au eşuat din cauza unei ”mări agitate”, a anunţat Comandamentul Militar American în Orientul Mijlociu (CENTCOM).
”Navele s-au desprins de la ancoră, iar două sunt ancorate acum pe plajă, în apropiere de ponton. A treia şi a patra navă au eşuat pe coasta israeliană, în apropiere de Ashkelon”, a anunţat sâmbătă într-un comunicat CENTCOM, informează News.ro.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
CENTCOM precizează că niciun militar nu a fost rănit şi că ”pontonul rămâne deplin funcţional”.
Armata israeliană îi ajută pe americani să le repună pe linia de plutire, iar ”niciun (militar) american nu va intra în (Fâşia) Gaza”, subliniază comandamentul.
Statele Unite au încheiat săptămâna trecută construirea acestui ponton, anunţată în martie de către preşedintele american Joe Biden.
Este vorba despre o ocolire a restricţiilor impuse de către Israel în livrarea terestră de ajutoare umanitare în Fâşia Gaza, devastată de şapte luni de război, în urma unui atac al mişcării islamiste palestiniene Hamas în sudul Israelului la 7 octombrie.
Vineri, ONU a anunţat că instalaţia a permis debarcarea, în decurs de o săptămână, la 97 de camioane cu ajutor umanitar.
Acest port artificial - care costă cel puţin 320 de milioane de dolari - nu poate înlocui, la fel ca alte iniţiative, un aflux de ajutoare umanitare pe cale terestră, avertizează ONU şi organizaţiile umanitare.
Potrivit ONU, aproape toţi cei 2,4 milioane de locuitori ai Fâşiei Gaza au fost deplasaţi de confruntări armate şi bombardamente şi se află în insecuritate alimentară şi un risc de foamete la scară mare.